Neuvoston ja neuvostossa kokoontuneiden jäsenvaltioiden hallitusten edustajien päätöslauselma, annettu 28 päivänä kesäkuuta 2001, syrjäytymisestä oman elämän vaikuttajaksi: nuorten aloitteellisuuden, yritteliäisyyden ja luovuuden edistäminen



Virallinen lehti nro C 196 , 12/07/2001 s. 0002 - 0004



Neuvoston ja neuvostossa kokoontuneiden jäsenvaltioiden hallitusten edustajien päätöslauselma, annettu 28 päivänä kesäkuuta 2001, syrjäytymisestä oman elämän vaikuttajaksi: nuorten aloitteellisuuden, yritteliäisyyden ja luovuuden edistäminen (2001/C 196/02) I EUROOPAN UNIONIN NEUVOSTO JA NEUVOSTOSSA KOKOONTUNEET EUROOPAN YHTEISÖN JÄSENVALTIOIDEN HALLITUSTEN EDUSTAJAT, jotka ottavat huomioon seuraavaa: 1. Euroopan yhteisön perustamissompimuksessa yhteisön tehtäväksi annetaan edistää nuorisovaihdon sekä sosiaalipedagogiikan alan ohjaajien vaihdon kehittämistä. 2. Yhteisön tehtäväksi on muun muassa annettu edistää taloudellisen toiminnan sopusointuista, tasapuolista ja kestävää kehitystä, työllisyyden ja sosiaalisen suojelun korkeaa tasoa sekä elintason ja elämänlaadun nousua. 3. Perustamissopimuksen sosiaalisissa määräyksissä mainitaan erityisinä tavoitteina työllisyyden edistäminen, elin- ja työolojen kohentaminen sekä syrjäytymisen torjuminen. 4. Euroopan parlamentti ja neuvosto perustivat 13 päivänä huhtikuuta 2000 tekemällään päätöksellä 1031/2000/EY(1) yhteisön Nuoriso-toimintaohjelman. Tämän ohjelman yhtenä tavoitteena on vahvistaa nuorten aloitteellisuutta, yritteliäisyyttä ja luovuutta niin, että he voivat toimia aktiivisesti yhteiskunnan jäseninä. 5. Neuvosto ja neuvostossa kokoontuneet jäsenvaltioiden hallitusten edustajat antoivat 9 päivänä marraskuuta 2000 päätöslauselman nuorten yhteiskunnallisesta osallisuudesta(2). 6. Neuvosto ja neuvostossa kokoontuneet nuorisoasioista vastaavat ministerit antoivat 8 päivänä helmikuuta 1999 päätöslauselman nuorten osallistumisesta(3), jossa korostetaan nuorison ottamista mukaan sosiaalisiin, poliittisiin, kulttuuri- ja talouselämän järjestöihin. 7. Euroopan parlamentin 9 päivänä maaliskuuta 1999 Euroopan nuorisopolitiikasta antamassa päätöslauselmassa(4) rohkaistiin jäsenvaltioita ja komissiota vahvistamaan pikaisesti koulun ulkopuolisessa oppimisessa hankittujen tietojen pätevyys ja varmistamaan, että kyseisen opetuksen pätevyys tunnustetaan työmarkkinoilla. 8. Lissabonissa 23 ja 24 päivänä maaliskuuta 2000 kokoontuneen Eurooppa-neuvoston puheenjohtajan päätelmissä asetettiin yhdeksi tavoitteeksi, että jäsenvaltiot, valtiosääntöjensä asettamien vaatimusten mukaisesti, sekä myös neuvosto ja komissio, ryhtyisivät toimivaltansa edellyttämiin toimenpiteisiin muun muassa yhteisen eurooppalaisen ansioluettelomallin kehittämiseksi. Mallia voitaisiin käyttää vapaaehtoisesti, ja sillä helpotettaisiin liikkuvuutta, koska se auttaisi sekä oppilaitoksia että työnantajia arvioimaan hankittuja tietoja. Ensisijaisena tavoitteena olevaan liikkuvuuteen pyritään erityisesti valtion- tai hallitusten päämiesten Nizzan Eurooppa-neuvostossa hyväksymän liikkuvuutta koskevan toimintasuunnitelman pohjalta sekä opiskelijoiden, koulutuksessa olevien, nuorten vapaaehtoisten, opettajien ja kouluttajien liikkuvuutta koskevan suositusehdotuksen perusteella, joka on Tukholman Eurooppa-neuvoston päätelmien mukaan tarkoitus antaa kesäkuuhun 2001 mennessä. 9. Komission neuvostolle (koulutus/nuoriso) 9 päivänä marraskuuta 2000 esittämässä elinikäistä oppimista koskevassa muistiossa ehdotetaan kaikkien asianomaisten julkisten ja yksityisten toimijoiden kuulemista kuudesta avainalueesta, joihin kuuluu koulun ulkopuolinen oppiminen ja tarve investoida enemmän inhimillisiin voimavaroihin. 10. Neuvosto perusti 20 päivänä joulukuuta 2000 tekemällään päätöksellä 2000/819/EY(5) monivuotisen ohjelman erityisesti pienten ja keskisuurten yritysten ja yrittäjyyden hyväksi (2001-2005). 11. Lissabonissa 23 ja 24 päivänä maaliskuuta 2000 kokoontuneen Eurooppa-neuvoston päätelmissä yrittäjyys mainitaan yhtenä viidestä perustaidosta, jotka tulisi tarjota elinikäisen oppimisen avulla. 12. Jäsenvaltioiden työllisyyspolitiikan suuntaviivoista vuodeksi 2001 annetuista 19 päivänä tammikuuta 2001 tehdyssä neuvoston päätöksessä 2001/63/EY(6) yrittäjyyden kehittäminen ja uusien työpaikkojen luominen on yksi neljästä pilarista, TÄMÄN VUOKSI NE: II 13. KATSOVAT, että nuorten aloitteellisuus, yritteliäisyys ja luovuus ovat tärkeitä voimavaroja, joita yhteiskunnan eri aloilla olisi tuettava paremmin nuorten henkilökohtaisten ja sosiaalisten taitojen kehityksen edistämiseksi, ja että ne ovat tärkeä edellytys sen unionin strategisen päämäärän saavuttamiselle, jonka mukaan unionista on tultava maailman kilpailukykyisin ja dynaamisin tietoon perustava talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta, 14. OVAT TYYTYVÄISIÄ tässä yhteydessä siihen, että Lissabonin päätelmissä painotetaan elinikäistä oppimista Euroopan sosiaalisen mallin yhtenä perustekijänä, 15. KOROSTAVAT nuorten oman aloitteellisuuden ja luovuuden merkitystä rasismin, muukalaisvihan ja suvaitsemattomuuden torjunnassa, 16. KOROSTAVAT nuorten aloitteellisuuden, yritteliäisyyden ja luovuuden merkitystä sille, että he pystyisivät ehkäisemään yhteiskunnallista, poliittista ja kulttuurista syrjäytymistä, ja nuorten kyvyn vahvistamisen tärkeyttä hallita oman elämäntilanteensa, 17. PANEVAT MERKILLE vuonna 2000 puheenjohtajavaltio Portugalin aloittamien keskustelujen pohjalta puheenjohtajavaltio Ranskan 8 päivänä joulukuuta 2000 tekemän aloitteen johdosta toteutetun koulun ulkopuolista oppimista koskeneen kyselytutkimuksen tulokset, 18. KATSOVAT, että nuorten aloitteellisuuden, yritteliäisyyden ja luovuuden edistäminen on yksi nuorisoasioiden yhteistyön päämääristä, III KEHOTTAVAT komissiota painottamaan nuorten aloitteellisuuden, yritteliäisyyden ja luovuuden tärkeää merkitystä eurooppalaisessa nuorisoalan yhteistyössä ja erityisesti: i) ottamaan nuoret mukaan yhteisön nuorisoalan yhteistyöpolitiikan valmisteluun ja pitämään heidän aloitteellisuuttaan, yritteliäisyyttään ja luovuuttaan yhteiskunnallisena voimavarana, ii) varmistamaan, että nuorisoulottuvuus otetaan huomioon aloitteellisuutta, yritteliäisyyttä ja luovuutta koskevissa yhteisön toimissa, iii) raportoimaan Nuoriso-toimintaohjelman tulevan arvioinnin yhteydessä siitä, missä määrin ohjelman puitteissa tuetaan nuorten aloitteellisuutta, yritteliäisyyttä ja luovuutta, iv) ottamaan nuoret mukaan kehitettäessä eurooppalaista nuorisoalan yhteistyötä ja koulun ulkopuolista oppimista koskevia aloitteita, v) ottamaan erityisesti huomioon nuorten aloitteellisuuden, yritteliäisyyden ja luovuuden laadittaessa uusia elinikäistä oppimista koskevia strategioita, IV KEHOTTAVAT jäsenvaltioita: i) rohkaisemaan ja tuomaan enemmän esiin kaikilla aloilla nuorten aloitteellisuutta, yritteliäisyyttä ja luovuutta, ii) parantamaan nuorille suunnattua tietoa tarjolla olevista mahdollisuuksista ja tuesta toiminnan aloittamiseksi ja kehittämiseksi, mukaan luettuna yhteiskunnallinen, kulttuuri- ja liiketoiminta, iii) edistämään oppilaiden osallistumista ja heidän aloitteellisuuttaan ja luovuuttaan arvokkaana opetuksen ja muiden koulutoimintojen voimavarana sekä myötävaikuttamaan siihen, että koulutusjärjestelmä kannustaa aktiiviseen kansalaisuuteen, iv) edistämään opiskelijoiden osallistumista korkeakouluopetukseen ja ammattikoulutukseen, joissa nuorten aloitteellisuus, yritteliäisyys ja luovuus ovat voimavara niin koulutuksessa kuin tutkimuksessa ja muissa tietämystä lisäävissä toiminnoissa, v) ottamaan erityisesti huomioon nuorten aloitteellisuuden, yritteliäisyyden ja luovuuden laadittaessa uusia elinikäistä oppimista sekä innovatiivisia opetus- ja oppimismenetelmiä koskevia strategioita, vi) hyödyntämään nuorten aloitteellisuutta, yritteliäisyyttä ja luovuutta nuorisoa koskevissa työmarkkinapoliittisissa käytännön toimenpiteissä kansallisella tasolla, vii) kehittämään ja edistämään sekä poikien että tyttöjen aloitteellisuutta, yritteliäisyyttä ja luovuutta koskevien kokemusten vaihtoa ja niihin liittyvien parhaiden käytäntöjen levittämistä seuroissa ja yhdistyksissä, mukaan lukien nuorisojärjestöt, V KEHOTTAVAT komissiota ja jäsenvaltioita toimivaltansa puitteissa i) hyödyntämään ja tukemaan nuorten aloitteellisuutta, yritteliäisyyttä ja luovuutta torjuttaessa syrjäytymistä, ii) rohkaisemaan nuorten aloitteellisuutta ja luovuutta rasismin, muukalaisvihan ja suvaitsemattomuuden torjunnassa, iii) edistämään kokemusten vaihtoa ja parhaiden käytäntöjen levittämistä nuorten aloitteellisuuden, yritteliäisyyden ja luovuuden pohjalta kehitetyistä toiminnoista ja hankkeista, iv) rohkaisemaan nuorten aloitteellisuutta, yritteliäisyyttä ja luovuutta merkittävänä tekijänä Eurooppaan luotavia uusia ja parempia työpaikkoja koskevan strategian yhteydessä, v) ottamaan huomioon oppilaiden ja opiskelijoiden näkemykset yhteisön koulutusohjelmien, erityisesti Sokrates- ja Leonardo da Vinci -ohjelmien, täytäntöönpanossa, jotta nuorten aloitteellisuutta ja luovuutta voitaisiin hyödyntää, vi) edistämään tutkimusta ja kokemusten vaihtoa lisätiedon saamiseksi nuorten aloitteellisuudesta, yritteliäisyydestä ja luovuudesta, vii) korostamaan koulun ulkopuolisen oppimisen merkitystä keinona ilmaista ja kehittää nuorten aloitteellisuutta, yritteliäisyyttä ja luovuutta ja kannustamaan koulun ulkopuoliseen oppimiseen osallistuvia jakamaan kokemuksiaan, viii) edistämään olemassa olevan koulun ulkopuolisen oppimisen tutkimusta, metodologiaa ja arviointimalleja koskevaa yhteistyötä jäsenvaltioiden, komission ja kansainvälisten organisaatioiden, etenkin Euroopan neuvoston, välillä, ix) selvittämään, missä määrin ja miten nuorten aloitteellisuutta, yritteliäisyyttä ja luovuutta käytetään voimavarana Euroopan unionin rakennerahastojen tukemissa hankkeissa, x) kouluttamaan nuorista kriittisiä kuluttajia ja kiinnittämään tässä yhteydessä erityistä huomiota nuorten merkittävään rooliin kuluttajina ja myös toimijoina musiikki- ja elokuva-alalla sekä muilla luovan toiminnan toimialoilla, ja edistää heidän yritteliäisyyttään, aloitteellisuuttaan ja luovuuttaan näillä aloilla. (1) EYVL L 117, 18.5.2000, s. 1. (2) EYVL C 374, 28.12.2000, s. 5. (3) EYVL C 42, 17.2.1999, s. 1. (4) EYVL C 175, 21.6.1999, s. 48. (5) EYVL L 333, 29.12.2000, s. 84. (6) EVVL L 22, 24.1.2001, s. 18.